**Forandringsfabrikken** er en norsk ideell stiftelse som ble opprettet for å forbedre hjelpesystemene[*klargjør*] for barn og skoler. Den ble startet med utspring fra Redd Barna i 2013. I juni 2022 besluttet Barne-, ungdoms- og familiedirektoratet (Bufdir) å iverksette granskning av stiftelsen. Høsten 2022 hadde seks av utdanningsinstitusjonene som hadde avtale med Forandringsfabrikken, valgt å avslutte samarbeidet. I mars 2023 traff Bufdir vedtak om å kreve tilbakebetalt drifts- og prosjekttilskudd på til sammen drøyt 2,7 millioner kroner, som var blitt utbetalt i 2022. Forandringsfabrikken påklaget vedtaket.

Metodikk
--------

Forandringsfabrikken har utviklet en egen metodikk for å innhente svar fra barn, «ForandringsMetodikk», som bygger på PLA (Participatory Learning and Action). Metoden brukes for å samle inn barns erfaringer fra møtene med hjelpesystemer og skole, og barnas råd til hvordan systemene kan bli bedre.

ForandringsMetodikk kjennetegnes ved at barn samles i grupper. Barn inviteres til å svare på åpne og grunnleggende spørsmål om systemene. Svar som går igjen fra mange barn rundt i Norge oppsummeres som hovedsvar, og publiseres i magasiner, bøker, filmer og rapporter. Svarene publiseres uten analyser fra voksne.

«Proffene»
----------

Ungdom som har erfaring fra skole, barnevern, psykisk helsehjelp eller rettssystem kan være aktive som «proffer» i Forandringsfabrikken. Rundt 300 var aktive i Norge per 2019. De presenterer hovedsvar fra undersøkelser til fagfolk, utdanninger og politikere. For å være «proff» må man være klient i et av systemene man skal gi råd til, og derfor er proffene mellom 13 og 23 år.

Kritikk og granskning
---------------------

Forandringsfabrikken ble i mai 2022 utsatt for kritikk fra tidligere ansatte, som opplevde problematiske sider ved arbeidsforholdet. Kort tid etter gikk også tidligere «proffer» ut med sterk kritikk av Forandringsfabrikken. Varslene om uetisk opptreden fra stiftelsens side førte til at Barne-, ungdoms- og familiedirektoratet (Bufdir) i juli 2022 besluttet å innlede en granskingsprosess. Bufdir besluttet også å fryse de tilskuddene til drift og prosjekter som var bevilget, men fortsatt ikke utbetalt til Forandringsfabrikken.

I august 2022 opplyste Forandringsfabrikken at den hadde gjort en rekke endringer. Blant annet var organisasjonens grunnlegger Marit Sanner gått av som daglig leder med virkning fra 1. august 2022, og over i en stilling som «faglig seniorrådgiver». Det var også gjort endringer i organisasjonens styre, blant annet professor Arild Bjørndal ny styreleder.

Den 30. november 2022 opplyste Bufdir i en pressemelding at direktoratet hadde mottatt granskingsrapporten som var utarbeidet av firmaet KPMG. Bufdir opplyste at granskerne fra KPMG hadde påpekt en rekke kritikkverdige forhold, og at Bufdir skulle gjennomgå rapporten for å fastslå hvilke eventuelle konsekvenser funnene skulle få for Forandringsfabrikken. Bufdir opplyste også at KPMG mente at Forandringsfabrikkens rapporter «vis[te] en positiv utvikling over tid».

I mars 2023 traff Bufdir vedtak om å kreve tilbakebetalt drifts- og prosjekttilskudd på til sammen drøyt 2,7 millioner kroner, som var blitt utbetalt i 2022. Forandringsfabrikken påklaget vedtaket.

Organisasjonen
--------------

Forandringsfabrikken har hovedkontor i Oslo, og har rundt 12 ansatte, som kalles «fabrikkarbeidere». Stiftelsen har også regionale kontaktpersoner, kalt «ProffVarmere».

Arild Bjørndal er (fra august 2022) styreleder i Forandringsfabrikken Stiftelse. Tidligere styreleder er Odd Christopher Hansen. Forandringsfabrikken har også flere faglige råd som består av forskere og fagfolk innen skole, barnevern og psykisk helse. Blant dem som har sittet i Forandringsfabrikkens faglige nettverk er familieterapeut Jesper Juul, tidligere barneombud Trond Waage, regissør Marit Moum Aune, programleder Klaus Sonstad og journalist og redaktør Arne O. Holm.

Kunnskap fra barn
-----------------

Barns erfaringer, og råd til forandringer oppsummeres som «kunnskap fra barn». Siden 2008 har Forandringsfabrikken snakket med[*klargjør*] 5 000 barn i skolen, 1 200 i barnevernet, 600 i psykisk helsehjelp og 300 som har vært utsatt for vold eller overgrep (tall fra 2018).

I 2017 åpnet Forandringsfabrikken et kunnskapssenter. I senteret er stiftelsens publikasjoner tilgjengelige.

Statsminister Erna Solberg åpner Forandringsfabrikken Kunnskapssenter 28. august 2017

Formål
------

Stiftelsen har som formål at den skal bidra til å forandre hjelpesystemer og skoler, slik at de bygger på barns råd om hva som er nyttig hjelp.

I *Håndbok for forandrere* (2006) beskriver grunnleggerne Sanner og Dønnestad tankegodset som Forandringsfabrikken er bygget på.

Virksomhet
----------

Forandringsfabrikken driver et fagutviklingsarbeid de kaller «MITT LIV». Det er et samarbeid mellom barn og fagfolk for å utvikle skoler, barnevern, psykisk helsehjelp og BUP[*klargjør*]. Målet er at barn skal føle seg som de voksnes viktigste samarbeidspartner, for lettere å finne de beste løsningene for akkurat seg.

Publikasjoner
-------------

Forandringsfabrikken har utgitt en rekke bøker, magasiner og rapporter. I forbindelse med at det ble fremsatt sterk kritikk mot stiftelsen våren og sommeren 2022, ble også Forandringsfabrikkens publikasjoner kritisert. Imidlertid hadde flere utdanningsinstitusjoner allerede underkjent den faglige kvaliteten på Forandringsfabrikkens publikasjoner. Dosent Jan Storø ved Institutt for sosialfag, OsloMet, uttalte i et intervju høsten 2022 om dette:

> — Forandringsfabrikken gjer kunnskap for enkelt. Dei framfører bodskapen som om dei har sanninga. Dei har nokre gode poeng, men etter kvart vart eg meir kritisk, seier Storø, som har kjent til kunnskapssenteret frå starten.
> 
>

Referanser
----------

1. ↑  «Nøkkelopplysninger fra Enhetsregisteret». Brønnøysundregistrene. Besøkt 24. mai 2022.
2. 1 2  «Bufdir iverksetter ekstern gransking og stanser samarbeid med Forandringsfabrikken». *Psykologisk.no*. 10. juni 2022. Besøkt 1. desember 2022.
3. 1 2  Strand, Hilde Kristin (8. september 2022). «Droppar samarbeid med Forandringsfabrikken». *khrono.no*. Besøkt 1. desember 2022. «Fleire av utdanningsinstitusjonane seier dei har vore skeptiske ei stund, og etter sommarens avsløringar om forholda i Forandringsfabrikken er samarbeid med kunnskapssenteret droppa.»
4. 1 2  «Mister tilskudd og må betale tilbake 2,7 millioner kroner». *Psykologisk.no*. 31. mars 2023. Besøkt 26. august 2023. «I mars sendte Bufdir vedtak om tilbakebetaling av drifts- og prosjektilskudd på totalt 2 745 000 kroner. Stiftelsen fikk i 2022 innvilget tilskudd på totalt 5 490 000 kroner fra direktoratet, og det er de utbetalte midlene som nå kreves tilbakebetalt. | Forandringsfabrikken har valgt å klage på vedtaket om tilbakebetaling, og advokatfirmaet Hjort har sendt inn klage på vegne av stiftelsen. Klagen behandles av Bufdir, og dersom de opprettholder vedtaket går klagen videre til Barne- og familiedepartementet.»
5. ↑  Metode for kunnskapsinnhenting Arkivert 8. mars 2019 hos Wayback Machine. Forandringsfabrikken
6. ↑  Participatory Learning and Action (PLA), Institute of Development Studies (en)
7. ↑  «Forandringsfabrikken: – Vi ble skjelt ut om vi sa noe feil på scenen». *Psykologisk.no*. 27. mai 2022. Besøkt 30. mai 2022.
8. 1 2  «På innsida av Forandringsfabrikken». *klassekampen.no*. 17. juni 2022. Besøkt 16. august 2022. «Den innflytelsesrike stiftelsen skal nå granskes av det offentlige etter at flere titalls ungdommer med fortid i stiftelsen og tidligere ansatte har kommet med anklager om uetisk praksis. Anklagene ble først omtalt i nettavisen psykologisk.no.»
9. ↑  «PwC aktuell i Bufdir-granskning av Forandringsfabrikken». *Psykologisk.no*. 22. juli 2022. Besøkt 16. august 2022.
10. 1 2  Bell, Leon (20. august 2022). «Endringer i FF». *Forandringsfabrikken*. Besøkt 26. august 2023. «Et fornyet styre startet sitt arbeid 8.august og består av: direktør og professor i samfunnsmedisin Arild Bjørndal (styreleder), professor i pedagogikk Sølvi Lillejord, professor i psykologi og samfunnsvitenskap Henk Spies, jurist Hilde Ordemann, tidligere proff Alexander Sommerseth og i en overgangsperiode tidligere styreleder Odd Chr. Hansen. Fra 1. august gikk, etter eget ønske, fabrikkleder Marit Sanner over til å ha en rent faglig rolle. Ny daglig leder skal ansettes.»
11. 1 2 3  Zerener, Anders (16. august 2022). «Forandringsfabrikken tar grep etter oppslag». *Psykologisk.no*. Besøkt 26. august 2023. «Fra 8. august består et fornyet styre av: direktør og professor i samfunnsmedisin Arild Bjørndal (styreleder), professor i pedagogikk Sølvi Lillejord, professor i psykologi og samfunnsvitenskap Henk Spies, jurist hos kommuneadvokaten Hilde Ordemann, tidligere proff Alexander Sommerseth og i en overgang tidligere styreleder Odd Chr. Hansen. | Fra 1. august gikk fabrikkleder (Marit Sanner, red.anm.) over til å være faglig seniorrådgiver. Arbeidet med å rekruttere ny daglig leder er i gang.»
12. 1 2  «Rapport om Forandringsfabrikken er klar». *Bufdir* **(norsk)**. 30. november 2022. Besøkt 26. august 2023. «– Bufdir ser alvorlig på enkelte av funnene og konklusjonene i KPMGs rapport. Vi vil nå bruke tid til å sette oss mer detaljert inn i rapporten og dens anbefalinger, sier Hege Nilssen, direktør i Bufdir. | KPMG finner flere kritikkverdige forhold ved Forandringsfabrikken i undersøkelsesperioden 2018-2022. De finner også at Forandringsfabrikkens rapporter viser en positiv utvikling over tid. | Rapporten ligger tilgjengelig her (hyperlenke) | Bufdir vil konkludere om videre skritt tirsdag 13. desember. Det vil da bli gjort en helhetlig vurdering og tatt stilling til om Forandringsfabrikken oppfyller kriterier for tilskudd, og hvilke konsekvenser rapporten vil få for samarbeidet med Forandringsfabrikken.»
13. ↑  «Disse tenåringene skal gi Erna råd». *nrk.no*. NRK Hordaland. 2. januar 2017. Besøkt 5. april 2019.
14. ↑  «Håndbok for forandrere, Forandringsfabrikken (2006)». Arkivert fra originalen 17. april 2021. Besøkt 13. mai 2022.
15. ↑  MITT LIV, Forandringsfabrikken
16. ↑  Anna-Sabina Soggiu (27. juni 2022). «Forandring fryder ikke alltid». *khrono.no*. Besøkt 16. august 2022. «Doktorgradsprosjektet mitt handler om ungdom som trøbler, erfaringskunnskap og tjenesteutvikling til psykiske helsetjenester for ungdom. I kjølvannet av avsløringene hos fabrikken har jeg derfor vært bekymra for erfaringsfeltets stilling i kunnskapsutvikling. Jeg håper det ikke har fått en altfor dyp ripe i lakken. (---) «Forandringsfabrikken innhenter kunnskap, men de er ikke forskere», skrev Elisabeth Backe-Hansen. Jeg er enig i mye av det hun skriver. Kunnskap må utvikles på redelige måter, der systematikk råder. Det må forskes, ikke synses. | Jeg har således reagert på produksjonen av rapporter og fagligheten ved Forandringsfabrikken. For ikke å snakke om omfang av datamateriale og hvor eksplisitt ungdommene klarte å omtale hva som var feil i tjenestene og hva de trengte. Og hvor samstemte de var.»

Eksterne lenker
---------------

* «Min diagnose var for lite kjærlighet». Intervju med Alexander «Proff» i Altaposten
* Forandringsfabrikkens kunnskapssenter